દેવી પાર્વતીએ કહ્યું કે તું મારો પુત્ર છે, સર્વથા મારો જ છે. તુ મારો દ્વારપાળ થઇ જા અને મારી આજ્ઞા વગર કોઇ મારા અંતઃપુરમાં ન પ્રવેશે તેનું ધ્યાન રાખજે. એક વખત તપ કરીને ઘરે પાછા ફરેલા મહાદેવજી ઘરમાં દાખલ થવા ગયા, ત્યારે દરવાજા પાસે ઊભેલા શ્રી ગણપતિએ તેમને અંદર જતા રોક્યા. ભગવાન શંકર કોપાયમાન થયા. બંને વચ્ચે યુદ્ધ થયું. છેવટે મહાદેવજીએ ગણેશજીનું મસ્તક ધડથી જુદું કરી દીધું. પાર્વતીજી કલ્પાંત કરવા લાગ્યા.પાર્વતીજીના શોકને સમાવવા અને ગણપતિજીને સજીવન કરવા મહાદેવજીએ એક હાથીનું મસ્તક કાપી ગણપતિજીના ધડ પર મૂકી દીધું. ત્યારથી ગણેશજી ગજાનન કહેવાયા.